Tšekin edustajainhuoneen vaalit 2025

Tšekin edustajainhuoneen vaalit 2025 järjestettiin 3. – 4. lokakuuta 2025. Vaaleissa valittiin kaikki 200 edustajainhuoneen edustajaa nelivuotiskaudelle.
Vaalit voitti Tšekin entisen pääministerin Andrej Babišin ANO 2011 -puolue, joka sai 80 paikkaa. Edellistä hallitusta johtanut Yhdessä vaaliliitto jäi 52 paikkaan, ja sen hallituskumppani Pormestarit ja sitoutumattomat sai 22 paikkaa. Tšekin piraattipuolue sai 18-, Vapaus ja suora demokratia 15- ja Motoristé sobě 13 paikkaa.
Tausta.
Vuoden 2021 vaalit.
Vuoden 2021 edustajainhuoneen vaalit olivat voittaneet kansalaisdemokraattien (ODS), kristillisdemokraattien (KDU-ČSL) ja TOP 09:n muodostama oikeistolainen YHDESSÄ -vaaliliitto, joka muodosti hallituksen myös vaaliliittona vaaleihin osallistuneiden Pormestarien ja sitoutumattomien (STAN) sekä Tšekin piraattipuolueen kanssa. Pääministeriksi valittiin kansalaisdemokraattien Petr Fiala.
Vuosina 2017–2021 pääministerinä toimineen Andrej Babišin ANO 2011 jäi niukasti äänimäärässä toiseksi, vaikka saikin puolueista eniten paikkoja. ANO ei kuitenkaan pystynyt muodostamaan hallitusta, kun sen edellinen hallituskumppani Tšekin sosiaalidemokraattinen puolue tippui edustajainhuoneesta kokonaan. Kun myös Böömin ja Määrin kommunistinen puolue jäi ilman edustajia, oli Tšekin parlamentin alahuone ilman perinteistä vasemmistolaista puoluetta ensimmäistä kertaa historiassaan. Neljänneksi läpipäässeeksi puolueeksi selvisi äärioikeistolainen Vapaus ja suora demokratia.
Bitcoin-skandaali.
Rikoksista tuomitun Tomáš Jiřikovskýn Tšekin oikeusministeriölle lahjoittaman 40 miljoonan euron arvoisen bitcoinlahjoituksen paljastuminen johti oikeusministeri Pavel Blažekin eroamiseen toukokuussa 2025. Lyhytviestipalvelu X:ssä julkaisemassaan viestissä oppositiojohtaja Babiš syytti pääministeri Fialaa huumevarojen rahanpesusta.
Ehdokasasettelu.
Vuoden 2025 vaaleissa edustajainhuoneeseen pyrki yhteensä 26 puoluetta tai vaaliliittoa, mikä oli neljä enemmän kuin edellisissä vaaleissa. Kaikki vaaliryhmät eivät asettaneet ehdokkaita jokaisessa vaalipiirissä. Eniten osallistujia on pääkaupunki Prahassa, jossa vaaleissa kilpailee yhteensä 25 ryhmää.
Ainut vaaleihin osallistunut vaaliliitto on kansalaisdemokraattien, kristillisdemokraattien ja TOP 09:n muodostama Yhdessä. Edellisissä vaaleissa vaaliliiton solmineet Pormestarit ja sitoutumattomat ja Tšekin piraattipuolue eivät tehneet yhteistyötä vuonna 2025, mutta piraattien vaalilistalla oli myös vihreiden ehdokkaita. Kommunistien ja sosiaalidemokraattien johtama Stačilo! -liike, sekä Vapaus ja suora demokratian yhteistyö Právo Respekt Odbornost-, Svobodní- ja Trikolora puolueiden kanssa aiheuttivat kiistoja. Muun muassa Volt Tšekki piti näiden suorittamaa järjestelyä epäreiluna piilovaaliliittona, jonka avulla puolueet kiertäisivät vaaliliitoilta vaadittua korkeampaa äänikynnystä. Puolueen tekemä valitus kuitenkin hylättiin Tšekin perustuslakituomioistuimessa syyskuussa 2025.
Gallupien perusteella edustajainhuoneen ulkopuolelle jääneet Motoristé sobě sekä Přísaha občanské hnutí eivät uusineet vuoden 2024 europarlamenttivaaleissa solmimaansa vaaliliittoa.
Tulokset.
Vaalien selvä voittaja oli vuosina 2017–2021 pääministeripuolueena toiminut ANO 2011-puolue, joka sai 80 paikkaa edustajainhuoneeseen. Tämä oli eniten mitä yksikään puolue oli saanut sitten vuoden 2006 vaalien, jolloin ODS:lla oli 81 paikkaa. Kaikista eniten paikkamääräänsä nostivat piraatit, jotka saivat 14 lisäpaikkaa. Ainoana uutena puolueena edustajainhuoneeseen noussut Motoristé sobě sai 13 paikkaa.
Paikkoja menettivät eniten hallitusvastuussa vaaleihin lähteneet Yhdessä sekä STAN. Yhdessä-vaaliliiton sisällä paikat jaettiin ODS:n (27), KDU-ČSL:n (16) ja TOP 09:n (9) välillä. Oppositiopuolue SDP menetti viisi paikkaa, minkä lisäksi noin kolmannes sen edustajista ei kuulu puolueen jäsenistöön. Viiden prosentin äänikynnyksen alle jäi vasemmistopuolueiden Stačilo liike.
Vaaleissa käytti äänioikeuttaan 68,92 % siihen oikeutetuista, mikä oli korkein osuus sitten vuoden 1998 vaalien.
Läpipäässeet ehdokkaat.
Merkittävistä ehdokkaista edustajainhuoneen ulkopuolelle jäivät ODS:n valtiovarainministeri Zbyněk Stanjura, ANO:n Määrin-Sleesian läänin kuvernööri Josef Bělica sekä Pardubicen piraattien puheenjohtaja Mikuláš Ferjenčík.
Vuoden 2025 vaaleissa valittiin yhteensä 67 naisedustajaa, mikä on eniten itsenäisen Tšekin historiassa. Eniten naisia kuului piraatteihin ja STAN:iin. Piraattien Prahasta listalta läpipäässyt Julie Smejkalová oli vaali-iltana iältään 21 vuotta ja kaksi kuukautta, mikä teki hänestä kaikkien aikojen nuorimman edustajainhuoneen jäsenen. Piraattien edustajien keski-ikä oli muutenkin puolueista alhaisin 38:lla vuodella, kun vanhimmat edustajat tulivat ANO:sta, jonka ehdokkaat olivat keskimäärin noin 53 vuotta. Vanhin läpipäässyt ehdokas oli SDP:n 75-vuotias Jan Síla. Vaikka alle kolmikymppisten edustajien lukumäärä nelinkertaistui edellisistä vaaleista kahteentoista, oli vuonna 2025 valittu edustajainhuone Tšekin historian kolmanneksi vanhin.